राष्ट्रिय महिला भलिबलमा एपिएफ च्याम्पियन
सशस्त्र प्रहरी बलको एपीएफ क्लबले सातौं शेरबहादुर खड्का स्मृति राष्ट्रिय महिला भलिबल प्रतियोगिताको उपाधि जितेको छ ।
काठमाडौँ — सशस्त्र प्रहरी बलको एपीएफ क्लबले सातौं शेरबहादुर खड्का स्मृति राष्ट्रिय महिला भलिबल प्रतियोगिताको उपाधि जितेको छ ।त्रिपुरेश्वरस्थित राष्ट्रिय खेलकुद परिषद्को कभर्डहलमा सम्पन्न फाइनलमा विभागीय प्रतिद्वन्द्वी नेपाल पुलिस क्लबमाथि ३–० को सोझो सेटमा जित निकाल्दै एपीएफ च्याम्पियन भएको हो ।शेरबहादुर खड्का स्मृति प्रतिष्ठानद्वारा आयोजित प्रतियोगितामा एपीएफ साविक उपविजेता पनि हो । एपीएफले यस पटक फाइनलमा पुलिसमाथि २५–२२, २६–२४ र २५–१९ को सोझो सेटमा पराजित गर्‍यो । एपीएफकी पूजा थारु प्लेयर अफ दी फाइनल घोषित भइन् । सातौं संस्करणको समाप्तिमा एपीएफ छैटौंपटक च्याम्पियन बन्यो ।छैटौं संस्करणमा मात्र एपीएफ उपविजेतामा सीमित भएको थियो । त्यस संस्करणको फाइनलमा एपीएफ न्यु डायमण्डसँग चुकेको हो । यस पटक भने एपीएफ अपराजित रहँदै च्याम्पियन बन्न सफल भयो ।विजेता एपीएफले चार लाख ९९ हजार तथा उपविजेता पुलिसले दुई लाख ५० हजार नगद पुरस्कार पाए । डिफेन्डिङ च्याम्पियन न्यु डायमण्ड यस पटक तेस्रो स्थानमै सिमित भयो । न्यु डायमण्डले शनिवार नै तेस्रो स्थानका लागि भएको खेलमा त्रिभुवन आर्मीलाई २४–२६, २५–२०, २५–१५ र २५–२० ले हरायो ।न्यु डायमण्डकी रिमा कुँवर प्लेयर अफ दी म्याच भइन् । न्यु डायमण्डले एक लाख २५ हजार तथा आर्मीले ६२ हजार ५ सय रुपैयाँ नगद पुरस्कार प्राप्त गरे । एपीएफकी निरुता ठगुन्ना सर्वोत्कृष्ट खेलाडी भइन् ।त्यसबापत उनले ५० हजार नगदबाट पुरस्कार पाइन् । पुलिसकी लक्ष्मी चन्द उत्कृष्ट स्पाइकर, एपीएफकी कविता भट्ट उत्कृष्ट सर्भर, न्यु डायमन्डकी सुमित्रा रेग्मी उत्कृष्ट ब्लकर, एपीएफकी जसना महतो उत्कृष्ट सेटर, पुलिसकी शान्तिकला तामाङ उत्कृष्ट लिबेरो भए । एपीएफका महेश चौधरी उत्कृष्ट प्रशिक्षक चुनिए । उत्कृष्ट सबैले जनही २५ हजार नगद पुरस्कार पाए ।विजेतालाई प्रदेश खेलकुद विकास परिषद्, बागमती प्रदेशका सदस्यसचिव सूर्यलाल भण्डारी, नेपाल भलिबल संघका अध्यक्ष जितेन्द्रबहादुर चन्द, आयोजक प्रतिष्ठानकी संरक्षक गमली खड्का लगायतले पुरस्कृत गरे । 